Flere kidnappinger på Sinai den siste tiden
Fredag ble det kjent at en norsk kvinne og en israelsk mann er kidnappet i Sinai i Egypt av væpnede beduiner. De to skal ha blitt kidnappet på veien mellom de to turiststedene Taba og Dahab i det sørlige Sinai, opplyser en egyptisk politimann til nyhetsbyrået AFP. I forkant av påsken sendte det egyptiske antiterrorbyrået ut et reiseråd der de advarte mot høy terrorfare på Sinai-halvøya, skriver Ynetnews. Bevæpnede menn skal ha tatt kontroll over bilen deres, og tvunget dem over i en ventende truck.Tidligere denne måneden var det en lignende kidnappingsepisode. Lederen for det amerikanske oljefirmaet ExxonMobils operasjoner i Egypt og Kypros, Andy Wills (51) og hans kone Caroline (48) ble kidnappet. Det britiske paret var på vei til et feriested på Sinai da de maskerte kidnapperne slo til. Kidnappingen skjedde da de stoppet for å veksle penger i Ras Sidr, 150 kilometer sør-øst for Kairo (se kart), skriver nyhetsbyrået Reuters. Kidnapperne krevde opprinnelig at fire personer som sitter fengslet i Alexandria for våpensmugling ble løslatt, men paret ble raskt sluppet fri og kom uskadet fra hendelsen. Sikkerhet har blitt et hett tema for oljebransjen i Nord-Afrika etter angrepet mot gassanlegget i In Amenas i januar. Sikkerheten i Sinaiørkenen har forverret seg siden Egypts tidligere president Hosni Mubarak ble kastet for to år siden. Ifølge Reuters har det vært flere episoder de siste månedene der turister har blitt tatt og løslatt etter kort tid. Beduiner har angrepet politistasjoner, stengt veier og annen infrastruktur til byer og tatt gisler for å vise sin misnøye med regjeringen og for å presse frem løslatelsen av fanger. I sitt reiseråd oppfordrer utenriksdepartementet reisende til å utvise aktsomhet ved reiser til eller opphold i Egypt.Utenriksdepartementet fraråder reise eller opphold som ikke er strengt nødvendig til den nordlige delen av Sinai-halvøya, nærmere bestemt området nord for hovedveien mellom Suez og Taba. Norske borgere som oppholder seg i, eller planlegger å reise til Egypt, oppfordres til å holde seg oppdatert via de rådene og sikkerhetsinformasjonen som ligger på Den norske ambassadens i Kairos hjemmesider, samt registrere sin reise via www.reiseregistrering.no.
Tidligere denne måneden ble en høytstående sjef i det amerikanske oljeselskapet ExxonMobil kidnappet i Sinai.